দলোরস আলেউ ই রিয়েরা

দলোরস আলেউ রিয়েরা (৭ এপ্রিল ১৮৫৭, বার্সেলোনাSpanish civil Registry, 1857, register number 1421. – ১৯ ফেব্রুয়ারি ১৯১৩) একজন স্পেনীয় চিকিৎসক ছিলেন। তিনি স্পেনের প্রথম নারী হিসেবে চিকিৎসাবিদ্যায় লাইসেন্স লাভ করেন এবং দেশটির দ্বিতীয় নারী হিসেবে ডক্টর অফ মেডিসিন ডিগ্রি অর্জন করেন।

 প্রাথমিক জীবন ও শিক্ষা 
বাবা-মায়ের একমাত্র সন্তান আলেউ ৫ বছর বয়সের মধ্যেই পড়তে শিখেছিলেন। তিনি বার্সেলোনা বিশ্ববিদ্যালয়ে পড়াশোনা করেন, তবে ১৮৭৪-১৮৭৫ সালে তিনি ভ্যালেন্সিয়া বিশ্ববিদ্যালয়ের ক্লাসে অংশ নেন। তিনি ১৮৭৪ সালের জুলাই মাসে স্নাতক ডিগ্রি অর্জন করেন। পরের সেপ্টেম্বরে তিনি বিশ্ববিদ্যালয়ের মেডিকেল স্কুলে ভর্তি হন। আলেউ ১৮৭৯ সালে তার পড়াশোনা শেষ করেন, কিন্তু প্রায় তিন বছর পর ১৮৮২ সালের বসন্তের আগে তিনি লাইসেন্সিং পরীক্ষায় বসার অনুমতি পাননি। অবশেষে সেই বছরের ১৯ জুন তিনি পরীক্ষায় বসেন। তিনি চমৎকার ফলাফলের সাথে উত্তীর্ণ হন এবং এভাবে চিকিৎসাবিদ্যায় অনুশীলন করার জন্য লাইসেন্সপ্রাপ্ত প্রথম স্পেনীয় নারী হন। ১৮৮২ সালের ৮ অক্টোবর আলেউ চিকিৎসাবিদ্যায় ডক্টরেট ডিগ্রি অর্জনকারী দ্বিতীয় স্পেনীয় নারী হন (তিনি মার্তিনা কাস্তেলস বালেস্পির কয়েক দিন পরে তার এমডি ডিগ্রি পান)।

৬ অক্টোবর উপস্থাপিত তার থিসিসের শিরোনাম ছিল নারীর স্বাস্থ্যকর এবং নৈতিক শিক্ষাকে একটি নতুন পথে পরিচালিত করার প্রয়োজনীয়তার ওপর এবং এর তত্ত্বাবধায়ক ছিলেন অধ্যাপক জোয়ান গিনে ই পারতাগাস, যিনি মেডিকেল অনুষদের ডিন এবং ইউবি-র রেক্টর ছিলেন। এতে তিনি নারীদের প্রতি বৈষম্যের সমালোচনা করেছিলেন। তার থিসিসটি বিবলিওতেকা পাবলিকা আরুস-এ সংরক্ষিত আছে।

 কর্মজীবন 
আলেউ স্ত্রীরোগবিদ্যা এবং শিশুরোগ বিদ্যায় বিশেষজ্ঞ ছিলেন। স্পেনে চিকিৎসাবিদ্যা অধ্যয়নকারী প্রথম তিন নারীর মধ্যে একজন (কাস্তেলস এবং মারিয়া এলেনা মাসেরাস সহ) হয়েও কেবল আলেউ চিকিৎসাবিদ্যায় অনুশীলন চালিয়ে গিয়েছিলেন। তিনি বার্সেলোনায় একটি চিকিৎসা পরামর্শক প্রতিষ্ঠান খোলেন, যা তিনি ২৫ বছর ধরে পরিচালনা করেছিলেন। অন্যদিকে কাস্তেলস অনুশীলন করার আগেই মারা যান এবং এলেনা মাসেরাস তার জীবন শিক্ষকতায় উৎসর্গ করেন।

তার ২৫ বছরের অনুশীলনের সময় আলেউ অত্যন্ত সক্রিয় ছিলেন। তিনি অ্যাকাডেমি অফ সায়েন্সেস, আর্টস অ্যান্ড অফিসেস ফর উইমেন-এর প্রতিষ্ঠাতা এবং গার্হস্থ্য স্বাস্থ্যবিধির অধ্যাপক হিসেবে কাজ করেছেন, যা ১৮৮৫ সালে ১০ রামব্লা দে ক্যানালেতেস-এ উদারমনা সংগীতশিল্পী ক্লোতিল্ডে সের্দা ই বোশ (মঞ্চনাম এস্মেরাল্দা সের্ভান্তেস হিসেবে বেশি পরিচিত) দ্বারা প্রতিষ্ঠিত হয়েছিল। সেখানে তিনি ঘরের স্বাস্থ্যবিধি সম্পর্কে ক্লাস নিতেন।

তিনি সোসাইটি ফ্রঁসেজ দ্য হাইজিন-এ যোগদানকারী প্রথম নারী ছিলেন।

আলেউ নারীদের, বিশেষ করে মায়েদের জীবনযাত্রার মান উন্নয়নের লক্ষ্যে তথ্যবহুল লেখালেখিও করতেন। এর মধ্যে ছিল ব্যবস্থাপনা, পরিষ্কার-পরিচ্ছন্নতা, পোশাক, ঘুম, ব্যায়াম এবং শিশুদের বিনোদনের বিষয়ে একজন মায়ের প্রতি পরামর্শ।

নিজের অনুশীলনের পাশাপাশি আলেউ বার্সেলোনার দরিদ্র আবাস 'কাসা দে লা কারিতাত'-এ বিনামূল্যে সাধারণ চিকিৎসক হিসেবে কাজ করতেন।

 ব্যক্তিগত জীবন 
১৮৮৩ সালে আলেউ কামিলো কুয়াস মার্তিকে বিয়ে করেন। তাদের জুয়ান এবং কামিলো নামে দুই ছেলে ছিল। বড় ছেলে জুয়ান ইন্ডাস্ট্রিয়াল ইঞ্জিনিয়ারিং নিয়ে পড়াশোনা করেছিলেন এবং কামিলো চিকিৎসাবিদ্যা নিয়ে পড়তেন। ২৩ বছর বয়সে যক্ষ্মা রোগে কামিলোর মৃত্যু হয়। ধারণা করা হয় তার মৃত্যু আলেউ-এর ৫৬ বছর বয়সে নিজের মৃত্যুকে ত্বরান্বিত করেছিল।

 মৃত্যু ও পরবর্তীকাল 
আলেউ ১৯১৩ সালে ৫৬ বছর বয়সে মৃত্যুবরণ করেন।

বার্সেলোনা বিশ্ববিদ্যালয় চিকিৎসাবিদ্যা ও স্বাস্থ্য বিজ্ঞান অনুষদের একটি কক্ষের নামকরণ আলেউ-এর নামে করেছে। কক্ষটি মৌখিক পরীক্ষার জন্য ব্যবহৃত হয়।

 তথ্যসূত্র 

 বহিঃসংযোগ 

কাতালান চিকিৎসকদের গ্যালারি: দলোরস আলেউ ই রিয়েরা (কাতালান ভাষায়)

বিষয়শ্রেণী:১৮৫৭-এ জন্ম
বিষয়শ্রেণী:১৯১৩-এ মৃত্যু
বিষয়শ্রেণী:১৯শ শতাব্দীর স্পেনীয় চিকিৎসক
বিষয়শ্রেণী:২০শ শতাব্দীর স্পেনীয় চিকিৎসক
বিষয়শ্রেণী:বার্সেলোনার চিকিৎসক
বিষয়শ্রেণী:বার্সেলোনা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০শ শতাব্দীর স্পেনীয় নারী চিকিৎসক
বিষয়শ্রেণী:১৯শ শতাব্দীর স্পেনীয় নারী চিকিৎসক